Da tats, basattas e sfurats

Da David Truttmann

"Eis ti in legiablic?", aveva dumandà Leo Tuor en sia davos'ovra "Giacumbert Nau". Il Blick s'ha entant etablì en sferas pli intellectualas. E para èn perfin Leo Tuor e sias lecturas e ses lecturs daventads legiblas. Il nov cudesch "Onna Maria Tumera ni Ils antenats" è vegnì scrit cun uschè gronds bustabs sco la pli ferma gasetta da la Svizra.

Antennas vers ils antenats
Leo Tuor ha declerà ina giada che ses antenats sajan stads pasturs, purs, chatschadurs, nagins diplomats, nagins uffiziers, nagins prers. E che da la vart dal bab sco er da la mamma hajan giugà las dunnas las rollas las pli impurtantas.Damai èsi mo logic che ses nov cudesch, nua che ina entira perdavanta vegn exponida, porta il num dad ina dunna e betg forsa dad in tat. En Onna Maria Tumera vegn descrit il tat mo sco "ina sort pedel che aveva da dir nagut." Perquai che las femnas cumandavan las festas.

La bella cumpagnia
Però pertge insumma in cudesch sur dals antenats? "Eis ei bien da saver danunder ch'ins vegn?" dumonda il raquintader a l'entschatta.
Ed el dat gist er sez la resposta cun ina ulteriura dumonda in per paginas pli tard: "San ins esser schi ureidis e buca vuler vegnir danunder ch'ins vegn?" Il raquintader lascha perquai - prest sco in istoricher che sto cumprovar sia tesa - entrar ina entira cumpagnia dad antenats. Bab e mamma, tats e tattas, basats e basattas, sfurats e sfurattas. E Leo Tuor ans raquinta lur istorgias u las lascha star. Qua è per l'ina il "buob" che la mamma aveva dà a la tatta. Alura l'istorgia dal tat che va a finir en il Beverin e che aveva pers in bratsch durant il temp da guerra. U l'istorgia da la basatta che na vegn prest betg raquintada. Leo Tuor stgaffescha parallelas e cuntrasts, el lascha chattar connexs, mintgatant mo cun in unic pled. Er sche a la fin dals quints en tut las istorgias stadas per il giat - u betg? En mintga cas sa platga e sa raduna l'entira bella cumpagnia dad antenats en ina brava stgatla da brissagos.

Da Shakespeare enfin Leo Tuor
Leo Tuor citescha en Onna Maria Tumera ch'ins vegn mez balurd. U silmain numna el auturs/ras ed ovras a crusch e travers. Quai va da Puschkin a Dante, da la bibla al coran, da Heine a Montaigne, da Shakespeare a Kant, da la Crestomazia al Spiegel Online, da Karl May a Marc Aurel. Ed en in lieu vegn perfin fatg attent ad in text da l'autur, da Leo Tuor sez: In barba ha la visiun che il "buob" vegnia a scriver in bel di "ina poesia, l'Avemaria dils pultruns, e metti giu ella en ina spezia da hexameters zuppegiotters". I link tar l'agen "Ave Maria dils maiplains" en "Die Ferienschweiz. La Svizra da ferias" è evident. E forsa perfin in bun gäg.

Emblidar las sgnoccas lungurus 
Jau hai mintgatant mias fadias cun tschertas sgnoccas da Leo Tuor. Che il "buob" studegia vi da l'America (Homer Simpson), sch'i vegn raquintà dal "rir omeric" - quai è gist anc sin il cunfin. Ma cura che l'autur citescha John F. Kennedy ("Ik bin ein Böörliner") e cur ch'el interpretescha la scursanida latina sin maletgs da sontgs ("appr. eccl. ed Imprimatur. + Georgius Epps. Cur.") sco tempriva adressa dad e-mail, lura èn quai sgnoccas magari duvradas e lungurusas.
Però Leo Tuor na scriva betg per far gägs. "Il scriver fa vegnir ord la suna", scriva el a la fin dad Onna Maria Tumera. E sch'el descriva las odurs da las dumengias, cun il "fried da suà" e "da putgà" or dal confessiunal e la savur da "buglia da tartuffels" a gentar, u sch'el lascha raquintar da La visita dal "buob" tar il coiffeur, lura emblid jau vaira svelt las sgnoccas marschas da John F. Kennedy. Ed jau emprend er vaira svelt che or da la "orribla desperaziun" dal scriver san nascher texts da bellezza.

Tuor, Leo: Onna Maria Tumera ni Ils antenats, 2002 Octopus Cuira, 30 francs